AS พุ่งเกือบ 5% รับผลประกอบการพลิกกำไรครั้งแรกในรอบ 3 ปี
AS พุ่งเกือบ 5% รับผลประกอบการพลิกกำไรครั้งแรกในรอบ 3 ปี ล่าสุด ณ เวลา 10.06 น. อยู่ที่ 2.80 บาท ปรับตัวขึ้น 0.12 บาท หรือ 4.48% มูลค่าซื้อขาย 34.69 ล้านบาท
22 พ.ค. 2560

ผู้สื่อข่าวรายงานว่า ราคาหุ้นบริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 10.06 น. อยู่ที่ 2.80 บาท ปรับตัวขึ้น 0.12 บาท หรือ 4.48% มูลค่าซื้อขาย 34.69 ล้านบาท

โดยราคาหุ้นปรับตัวขึ้นแรงหลังจากที่ได้ประกาศผลประกบการไตรมาส 1/60 มีกำไรสุทธิ 10.07 ล้านบาท กำไรสุทธิต่อหุ้น 0.02 บาท เทียบกับช่วงเดียวกันของปีก่อนที่ขาดทุนสุทธิ 38.66 ล้านบาท ขาดทุนสุทธิต่อหุ้น 0.13 บาทAS แจ้ง
ทั้งนี้ นายปราโมทย์  สุดจิตพร ประธานเจ้าหน้าที่บริหาร AS ชี้แจงว่า ผลประกอบการไตรมาส 1/60 มีแนวโน้มที่ดีขึ้น โดยมีรายได้จากการขายและบริการ 253.9 ล้านบาท เติบโตขึ้น 18.9% เมื่อเทียบกับไตรมาส 1/59 รวมทั้งมีผลกำไรขั้นต้นเพิ่มขึ้น 42.3%  เมื่อเทียบกับไตรมาส 1/59 ทำให้บริษัทสามารถพลิกกลับมามีกำไรสุทธิ 10.1 ล้านบาท หลังจากประสบกับภาวะขาดทุนมาเกือบ 3 ปี ซึ่งเป็นผลสำเร็จจากการปรับโครงสร้างทางธุรกิจ และการบริหารต้นทุนได้ดีขึ้น รวมถึงกลยุทธ์ในการกลับมาโฟกัสการสร้างรายได้จากเกมที่เปิดให้บริการอยู่
สำหรับในปีนี้บริษัทมุ่งเน้นการกลับมาสร้างผลกำไร โดยกำหนดกลยุทธ์ของบริษัทไว้ 2 แนวทาง คือ Stay Conservative คือ การโฟกัส Product ที่เรามั่นใจจริงๆ ไม่เน้นการลงทุนแบบหว่าน เน้นการนำเกมที่เคยเปิดบริการมาก่อนกลับมาเปิดใหม่เพื่อมั่นใจว่ามีฐานผู้เล่นที่กว้างมากพอ ประสบความสำเร็จในการเปิดเกม และมีการสร้างรายได้ที่แน่นอน ขณะเดียวกัน คือ การ Retention เกมปัจจุบันให้สร้างรายได้ให้เพิ่มขึ้นจากการหากลุ่มผู้เล่นใหม่ การจัดโปรโมชั่นที่โดนใจ และการใช้สื่อที่เข้าถึงอย่างต่อเนื่อง
โดยแนวทางที่ 2 คือ Stay Positive โฟกัสเรื่องการควบคุมค่าใช้จ่ายโดยรวมขององค์กรแบบ 360 องศา เพื่อให้มั่นใจว่าเราไม่เสียค่าใช้จ่ายใดๆ ในส่วนที่ไม่จำเป็น เพื่อให้มีรายจ่ายที่เหมาะสมรัดกุมที่สุด ซึ่งจากกลยุทธ์ดังกล่าว ทำให้ไตรมาส 1/60 บริษัทฯ พลิกกลับมาสร้างผลกำไร
ทั้งนี้บริษัทเชื่อมั่นว่าด้วยทิศทางการดำเนินธุรกิจที่วางไว้อย่างชัดเจนทั้งภายในและต่างประเทศ จะส่งผลให้ภาพรวมของบริษัทในปีนี้มีการปรับตัวในทิศทางที่ดีขึ้น และจะกลับมาสร้างผลกำไรได้ จากผลประกอบการในไตรมาส 1 ได้ส่งสัญญาณที่ดีในเชิงกลยุทธ์ที่วางไว้ทั้งในแง่ของผลประกอบการที่เติบโตขึ้นตามเป้าหมาย ทำให้มีประสิทธิภาพในด้านการแข่งขันเพิ่มมากขึ้น